Predkladacia správa

Predkladaný materiál dokumentuje rozsah škôd spôsobených prírodnou katastrofou podľa odporúčaní Európskej komisie ( na úrovni inštitúcií EÚ neexistuje jednotná metodika pre výpočet nákladov škôd a oprávnených nákladov z Fondu solidarity EÚ ( ďalej len „ EUFS “)) a v súlade s Nariadením ES 2012/ 2002 ktorým sa zavádza Fond Solidarity Európskej Únie (ďalej len Nariadenie).
Škoda veľkého rozsahu na území bola spôsobená nárazovým vetrom, ktorý dosahoval v postihnutom území dňa 19.11.2004 od 16,00 hod. do 19,00 hod rýchlosť od 160 km/ hod. do 194 km/ hod. Poškodené bolo územie v regiónoch Horehronie (okresy Brezno, Banská Bystrica, Zvolen), Kysuce (okresy Čadca, Kysucké Nové Mesto), Orava (okresy Námestovo, Tvrdošín), Spiš (okresy Spišská Nová Ves, Gelnica, Levoča, Rožňava) a Tatry (okresy Poprad, Kežmarok, Liptovský Mikuláš, Stará Ľubovňa, osobitne lesný pôdny fond na území Tatranského národného parku).
K vyčísleniu výšky priamej škody a výšky priamych nákladov bola pod gesciou podpredsedu vlády SR pre európske záležitosti, ľudské práva a menšiny vytvorená pracovná skupina gestorov, ktorej členovia boli nominovaní priamo ministrami vlády SR. Uvedená pracovná skupina pracovala na základe konzultácií s DG REGIO, DG AGRI, informácií zaslaných Stálym zastúpením SR pri ES a za aktívnej spolupráce veľvyslancov SR v Portugalsku, Francúzsku, Rakúsku, Českej republike. Skupina si prispôsobila a odsúhlasila metodiku vyčíslenia škôd a tú postupne upresňovala na základe údajov poskytovaných príslušnými zodpovednými pracovníkmi ministerstiev, im podriadených organizácií, krajských a okresných úradov, obcí a VÚC.
Celková priama škoda vyčíslená v súlade s ustanoveniami Nariadenia dosiahla sumu 7 841 mil. Sk. Dosiahnutá výška priamej škody presahuje 0,6% HNP benchmark stanovený v Nariadení  pre SR. K tomu, aby bolo možné požiadať Európsku komisiu o mobilizáciu finančných prostriedkov z EUFS bola pre SR stanovená hodnota 140,93 mil. €, čo po úprave o deflátory pre roky 2003 a 2004 a kurze SKK/€  40,000 predstavuje sumu 5, 92 mld. Sk. Výška priamej škody presahuje túto hranicu  o 1,921 mld. Sk. 
Na základe týchto údajov môže Slovenská republika požiadať Európsku komisiu o mobilizáciu finančných prostriedkov EUFS. 
Predkladaný materiál ukladá  predsedovi vlády SR požiadať predsedu EK José Manuela Barrosa o pomoc pre Slovenskú republiku z EUFS. Zároveň konkretizuje opatrenia inštitucionálneho charakteru a systém finančného riadenia pri získavaní, implementácii a kontrole jednorázového grantu z EUFS Slovenskou republikou.